b'\n_START_ARTICLE_\nKovinski lesketnik\n_START_SECTION_\nOpis\n_START_PARAGRAPH_\nJe najve\xc4\x8dji predstavnik svojega rodu, odrasli dose\xc5\xbeejo 50 do 55 mm v dol\xc5\xbeino in 34 do 38 mm preko kril. Prepoznaven je predvsem po kovinsko zeleni obarvanosti vsega telesa z nekaj manj\xc5\xa1imi rumenimi znamenji. Po obarvanosti je zelo podoben sredozemskemu lesketniku. Eden od razlo\xc4\x8devalnih znakov je rumenkasta pega ob strani oprsja pri sredozemskemu lesketniku, ki pri kovinskemu manjka, a je razlika te\xc5\xbeko opazna od dale\xc4\x8d in v letu. V Sloveniji, Italiji in Avstriji se pojavljajo celo osebki z vmesnimi lastnostmi, zato je v\xc4\x8dasih veljal sredozemski lesketnik za podvrsto kovinskega, a so razlike v obarvanosti dovolj zanesljive za lo\xc4\x8devanje. Podoben je tudi mo\xc4\x8dvirski lebduh, od katerega se omenjena lesketnika lo\xc4\x8dita po rumeni progi preko \xc2\xbbobraza\xc2\xab\xc2\xa0in zadku, ki ni kijasto zadebeljen._NEWLINE_Odrasli letajo od konca maja do konca septembra, z vi\xc5\xa1kom aktivnosti med junijem in avgustom.\n_START_SECTION_\nHabitat in raz\xc5\xa1irjenost\n_START_PARAGRAPH_\nRazmno\xc5\xbeuje se v stoje\xc4\x8dih vodah, obraslih z gozdom in bogato, a ne popolno zarastjo gladine. Redkeje ga najdemo ob po\xc4\x8dasnih do zmerno hitro teko\xc4\x8dih vodotokih ter umetnih kanalih, nad gozdno mejo pa tudi na odprtem do nadmorske vi\xc5\xa1ine 2.400 m._NEWLINE_Vrsta je zelo pogosta v Evropi, razen na jugu, raz\xc5\xa1irjenost pa sega skoraj do skrajnega severa, precej nad arkti\xc4\x8dnim krogom, na vzhodu pa do jugozahodnega dela osrednje Sibirije. Ne pojavlja se na Iberskem in na Apeninskem polotoku, na Balkanu pa samo ob visokogorskih jezerih (v balkanskih ni\xc5\xbeavjih je namesto njega raz\xc5\xa1irjen sorodni sredozemski lesketnik)._NEWLINE_V Sloveniji je kovinski lesketnik prisoten le na severozahodu; o razmno\xc5\xbeevanju so podatki le z Bohinjskega jezera, kjer je razmeroma pogost, in s Planine pri Jezeru, kljub prisotnosti primernih habitatov drugje po dr\xc5\xbeavi. Na Rde\xc4\x8di seznam ka\xc4\x8djih pastirjev iz Pravilnika o uvrstitvi ogro\xc5\xbeenih rastlinskih in \xc5\xbeivalskih vrst v rde\xc4\x8di seznam je zaradi majhne populacije uvr\xc5\xa1\xc4\x8den kot prizadeta vrsta.'